РЕШЕНИЕ НА КОМИСИЯТА
от 23 май 2008 година
за налагане на специални условия по отношение на вноса на слънчогледово масло с произход или в пратки от Украйна поради риск от замърсяване с минерално масло
(нотифицирано под номер C(2008) 2259)
(текст от значение за ЕИП)
(2008/388/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (1), и по-специално член 53, параграф 2, първа алинея от него,
като има предвид, че:
(1)
На 23 април 2008 г., Системата за бързо предупреждение за храни и фуражи (RASFF) бе уведомена, че в слънчогледово масло с произход от Украйна е установено високо ниво на замърсяване с минерално масло. Впоследствие замърсяването с минерално масло бе потвърдено в няколко пратки с нерафинирано слънчогледово масло с произход от Украйна, внесено през последните месеци в Общността. Слънчогледовото масло с високи нива на съдържание на минерално масло е негодно за консумация от човека и следователно се смята за опасно. Източникът на замърсяването все още е неизвестен.
(2)
Европейската комисия отправи множество искания към украинските власти да предоставят информация за източника на замърсяването и мерките, взети за предотвратяване на замърсяването в бъдеще. Също така от украинските власти бяха поискани гаранции във връзка с установяването на ефективни мерки, имащи за цел осигуряването на подходящи взимания на проби и анализи за наличието на минерално масло в пратки от слънчогледово масло, напускащи Украйна с местоназначение Европейската общност.
(3)
Понастоящем в Украйна се провеждат разследвания с цел откриване на източника на замърсяване. Също така украинските власти поеха задължението да въведат подходяща система за контрол, която да осигури, че всички пратки от слънчогледово масло за износ зa Европейския съюз са сертифицирани като несъдържащи минерално масло в количества, които правят слънчогледовото масло негодно за консумация от човека. Подробностите относно тази система за контрол обаче все още трябва да бъдат предоставени на Комисията. Комисията следва да оцени системата за контрол и сертифициране, с цел да провери дали тя е достатъчно прецизна и надеждна да гарантира, че слънчогледовото масло за износ за Общността не съдържа минерално масло в количества, които правят слънчогледовото масло негодно за консумация от човека. Трябва да бъде осигурено, че няма да се осъществява износ на слънчогледово масло за Общността, докато посочената система за контрол и сертифициране не бъде въведена и впоследствие оценена и одобрена от Комисията. Оценяването на системата за контрол и сертифициране ще се извърши въз основа на подробна информация, предоставена от украинските власти.
(4)
Предвид нивото на риска държавите-членки следва да контролират при внос пратките от слънчогледово масло за наличието на минерално масло, за да се осигурят допълнителни гаранции за прецизността и надеждността на системата за контрол и сертифициране, въведена от украинските власти.
(5)
В член 53 от Регламент (ЕО) № 178/2002 е предвидена възможността да се предприемат целесъобразни спешни мерки на Общността за храни и фуражи, внесени от трета страна, които имат за цел опазването на здравето на хората и животните или околната среда, когато рискът не може да бъде задоволително овладян чрез предприетите от държавите-членки индивидуални мерки.
(6)
Докато не бъде извършено оценяването и одобрението на системата за контрол и сертифициране, която ще бъде въведена от украинските власти, следва да не бъде осъществяван внос на слънчогледово масло с произход или в пратки от Украйна поради риска от замърсяване с минерално масло.
(7)
Държавите-членки са уведомени за случая на замърсяване и в съответствие с препоръките на Европейската комисия, отправени посредством RASFF, са предприели съответните мерки за изтегляне от пазара на вече пуснати в обращение замърсено слънчогледово масло и хранителни продукти, съдържащи замърсено слънчогледово масло.
(8)
Предвид спешността на ситуацията, до провеждане на следващото заседание на Постоянния комитет по хранителната верига и здравето на животните и след като бъдат информирани властите в Украйна, е целесъобразно да се приемат посочените временни предпазни мерки в съответствие с процедурата, установена в член 53, параграф 2, първа алинея от Регламент (ЕО) № 178/2002.
(9)
Настоящото решение ще бъде преразгледано в съответствие с процедурата, установена в член 53, параграф 2, втора алинея от Регламент (ЕО) № 178/2002,
ПРИЕ НАСТОЯЩОТО РЕШЕНИЕ:
Член 1
1. Държавите-членки забраняват вноса на слънчогледово масло, попадащо под код по КН 1512 11 91, с произход или в пратки от Украйна (наричано по-долу „слънчогледово масло“), освен ако пратката от слънчогледово масло не се придружава от валиден сертификат, удостоверяващ, че то не съдържа неприемливи количества минерално масло, заедно с резултатите от вземането на проби и анализа за наличието на минерално масло.
2. Предвиденият в параграф 1 сертификат е валиден за внос на пратки от слънчогледово масло в Общността само ако вземането на проби и анализът на пратката, както и издаването на сертификата, са осъществени след като Европейската комисия е оценила и официално одобрила системата за контрол и сертифициране, въведена от украинските власти.
3. Държавите-членки ще бъдат уведомени чрез Постоянния комитет по хранителната верига и здравето на животните за подробностите относно системата за контрол и сертифициране, въведена от украинските власти, както и за официалното ѝ одобрение от страна на Комисията.
4. Държавите-членки предприемат съответните мерки за вземане на проби и извършване на анализи върху всяка пратка от слънчогледово масло с произход или в пратки от Украйна, придружена от валиден сертификат, представен при внос, за да се осигури, че слънчогледовото масло не съдържа минерално масло в количества, които правят слънчогледовото масло негодно за консумация от човека.
Те уведомяват Комисията за неблагоприятни резултати от посочените анализи посредством Системата за бързо предупреждение за храни и фуражи. За благоприятните резултати се докладва на Комисията на всеки три месеца.
Член 2
Ситуацията подлежи на повторно оценяване в рамките на не повече от една година.
Член 3
Адресати на настоящото решение са държавите-членки.
Съставено в Брюксел на 23 май 2008 година.